ધીરે ધીરે નાનાભાઈએ જોયું કે પરિવારો મશીન ચાલુ હોય ત્યારે બેડાં-વાસણ લઈને આવે છે ને સીધું પાઈપેથી પાણી ભરી લે છે. નાનાભાઈનો પોતાનો પરિવાર તો આવે નહીં, પરંતુ અન્ય કાર્યકરોના પરિવારો આ લાભ લેવામાં ખરા. નાનાભાઈએ બે-ચાર દિવસ તો ચાલવા દીધું ને અટકવાની રાહ જોઈ. એ પછી પણ પેલો ક્રમ ચાલુ જ રહ્યો એટલે તેમણે એક મુખ્ય કાર્યકરને બોલાવ્યા. તેમનો પરિવાર જ તાકડે મશીનેથી પાણી ભરી રહ્યો હતો. દૂર એ બધું બતાવતાં નાનાભાઈ તેમને કહે, ‘જુઓ ભાઈ, આ માટે આપણે મશીન નથી આણ્યું. બધા જ પરિવારોએ સીંચીને ભરવાનું છે. કાલથી આ બંધ થવું જોઈએ. નહીંતર હું મશીનભાડું સૌ પર ચડાવીશ.’ પરિવારો દ્વારા પાણી ભરવામાં થતો મશીનનો ઉપયોગ બીજા દિવસથી જ બંધ થઈ ગયો.